碧桃花歌爲王丞作
作者：戴表元
朝代：宋

paragraphs: 君不見孔家藏書屋，屋壞猶聞起絲竹。
又不見鄭家註書老，書带後來垂作草。
如今王家萬卷文字林，桃花一樹春沈沈。
花成不勞主人種，花落更同山客吟。
從來春花重萼不綴實，此花可玩實可食。
我擬天公出奇物，來壽主人并餉客。
春前待花花下狂，春後待實林下嘗。
定知此桃不作尋常草木味，祗作舊時文字香。
王夫子，多釀酒。
春風亭館何處無，天錫名花祗翁有。
從翁乞醉三萬日，仍令醉後花從筆間出。